మానసీ ప్రధాన్

మానసీ ప్రధాన్ (జననం 1962 అక్టోబరు 4), భారతీయ మహిళల హక్కుల పోరాట కార్యకర్త, స్త్రీవాద రచయిత్రి, కవయిత్రి. మహిళా హక్కుల ఉద్యమకర్తగా ఆమె ప్రపంచవ్యాప్తంగా ప్రసిద్ధి చెందింది. భారతదేశంలో స్త్రీలపై హింసకు వ్యతిరేకంగా హానర్ ఫర్ ఉమెన్ నేషనల్ క్యాంపైన్ పేరుతో దేశవ్యాప్త ఉద్యమం నడుపుతోంది. 2014లో, భారత రాష్ట్రపతి చేతుల మీదుగా ఆమె, రాణీ లక్ష్మీబాయ్ నారీశక్తి పురస్కారం (2013,  భారత ప్రభుత్వ మహిళా, శిశు అభివృద్ధి మంత్రిత్వ శాఖ ద్వారా) అందుకుంది. ఈ పురస్కారాన్ని మిషనరీస్ ఆఫ్ చారిటీ ప్రపంచవ్యాప్త అధ్యక్షురాలు మేరీ ప్రేమా పైరిక్ తో కలసి అందుకుంది. 2011లో, ఔట్ స్టాండింగ్ ఉమెన్ పురస్కారం కూడా అందుకుంది.

మానసీ, 21వ శతాబ్దపు ప్రపంచవ్యాప్త స్త్రీవాద ఉద్యమాలకు మార్గదర్శకురాలిగా ప్రాచుర్యం పొందింది. ప్రతిష్ఠాత్మక అంతర్జాతీయ ప్రచురణ సంస్థలు ప్రచురించే ప్రపంచ టాప్ సామాజిక ఉద్యమ కార్యకర్తలు, రచయిత్రుల జాబితాల్లో తరచుగా ఆమె పేరు ఉంటూ ఉంటుంది. 2016లో, న్యూయార్క్ కు చెందిన బస్టల్ అనే పత్రిక ఆమె పేరును 20 అత్యంత స్ఫూర్తిదాయక స్త్రీవాదులు, ఉద్యమకారుల జాబితాలో నోబెల్ బహుమతి పొందిన షిరిన్ ఎబదీ, రిగొబెర్టా మెంచూ, మలాలా యూసఫ్‌జాయ్, బెట్టీ ఫ్రైడన్, నయోమి క్లైన్, అంగెలా డావిస్, కేట్ మిల్లెట్, గ్లోరియా స్టైనెం ల సరసన ప్రచురించింది. 2017లో, లాస్ ఏంజలెస్ కు చెందిన వల్కెర్ మీడియా 12 అత్యంత శక్తివంతమైన స్త్రీవాద చేంజ్ మేకర్స్ జాబితాలో ఈమె పేరు చేర్చడం విశేషం.

ఆమె నిర్భయ వాహిని, నిర్భయ సమరోహ్, ఒ.వై.ఎస్.ఎస్ ఉమెన్ వంటి సంస్థలను స్థాపించింది.  ఆమె భారత సెన్సార్ బోర్డులో కూడా పనిచేసింది.  జాతీయ మహిళా కమిషన్ లో విచారణ కమిటీలో కూడా ఆమె సభ్యురాలు.

తొలినాళ్ళ జీవితం, విద్యాభ్యాసం
మానసీ, ఒడిషాలోని ఖోర్ధా జిల్లాలో బానాపూర్ కు చెందిన అయతాపూర్ అనే మారుమూల పల్లెటూరిలో జన్మించింది. ఆమె తండ్రి గోదబరిష్ ప్రధాన్ రైతు, తల్లి హేమలత ప్రధాన్ గృహిణి. ప్రధాన్ దంపతులకు ముగ్గురు కుమార్తెలు, ఒక కొడుకు. అందరికన్నా మానసీ పెద్దది.

అప్పట్లో, వారి ఊరిలో ఆడపిల్లలు చదువుకోవడం నిషేధం. వారి చుట్టుపక్కల ఊర్లలో ఉన్నత పాఠశాలలో చదువుకునే ఆడపిల్లలు చాలా అరుదుగా ఉండేవారు. తన ఊరిలో మాధ్యమిక విద్య వరకూ చదువుకున్న ఆమెను పై చదువులు చదవనివ్వకూడదని చాలా ప్రయత్నాలు జరిగాయి. వారి ఊళ్ళో ఉన్నత పాఠశాల లేకపోవడమే దీనికి కారణం.

రోజూ కొండ ప్రాంతాల మధ్య, చిత్తడి నేల మీదా దాదాపు 15 కిలోమీటర్లు నడుచుకుంటూ ఉన్నత పాఠశాల వెళ్ళి చదువుకునేది ఆమె. అది వారి ప్రాంతంలోనే ఏకైక ఉన్నత పాఠశాల. మానసీ, తన ఊరిలో ఉన్నత పాఠశాల పరీక్షలు పాసైన మొట్టమొదటి ఆడపిల్లగా చరిత్ర సృష్టించింది.

గంభరిముండలోని పటిటాపబన్ ఉన్నత పాఠశాలలో చదువు పూర్తి అయిన తరువాత, ఆమె కళాశాల చదువు కోసం వారి కుటుంబం పూరి కి మకాం మార్చింది. ఊరిలోని పొలం నుండి వచ్చే అతి తక్కువ ఆదాయంతో పూరిలో వారి కుటుంబానికి గడవడం కష్టం అయిపోయింది. దానితో వారి కుటుంబ భారం మొత్తం ఆమెపై పడింది. ఇంటర్మీడియట్ పరీక్షలు పూర్తి అయిన తరువాత, తన చదువులకూ, కుటుంబాన్ని నడపడానికీ ఆమె ఉద్యోగం చేయడం ప్రారంభించింది. ఆ తరువాత పూరిలోని ప్రభుత్వ మహిళా కళాశాలలో ఆర్థిక శాస్త్రం విభాగంలో బి.ఎ, ఉత్కళ్ విశ్వవిద్యాలయం నుంచి ఒడియా సాహిత్యంలో ఎం.ఎ పూర్తి చేసింది.

మూలాలు

బయటి లంకెలు

 http://www.thestatesman.com/odisha/courage-rewarded-43178.html 
 http://presidentofindia.nic.in/pdfs/pr080314.pdf
 https://web.archive.org/web/20160304031553/http://www.orissapost.com/epaper/080314/p2.htm

భారతీయ మహిళా రచయితలు
భారతీయ స్త్రీ ఉద్యమకారులు
1962 జననాలు
జీవిస్తున్న ప్రజలు
నారీశక్తి పురస్కార గ్రహీతలు